التعذيب هو الحاق الأذى بالغير عن طريق الوجع. و التعذيب عمل مقصود الغرض منه تأليم جسم الشخص او نفسيته. و ممكن يكون بطريقه فرديه او عن طريق جهاز سلطه فى الدوله. التعذيب ممكن يتقسم لنوعين، الأولانى تعذيب ما بيأديش لموت الضحيه زى مثلاً فى حالات استخلاص الاعترافات او المعلومات ، و التانى تعذيب الغرض منه الاعدام بوحشيه. فى القرن 21 بيعتبر التعذيب وسيله اجراميه ضد مبادىء حقوق الانسان. الأمم المتحده حرمت و جرمت استخدام التعذيب و مضت على وثيقة منع التعذيب 143 دوله. الأمم المتحده بتعرف التعذيب بإنه " أى عمل بيسبب للضحيه الم جامد او معاناه جسديه او نفسيه ، وانه بيتمارس ضد الضحيه بغرض مثلاً الحصول منه او من شخص تالت على معلومات او اعتراف على حاجه عملها او فيه احتمال انه عملها هو او طرف تالت ، او لإلحاق الضرر بيه او بطرف تالت لاسباب عنصريه من أى نوع ". من ناحيه تانيه الماده 5 من الاعلان العام لحقوق الانسان بتاع الأمم المتحده بيحرم و بيجرم التعذيب. الدول الموقعه على وثيقة جنيف التالته و الرابعه اتعهدوا رسمياً بإنهم مش حايستخدموا التعذيب فى الصراعات العسكريه. على مر العصور استخدم الانسان التعذيب ضد غيره من البشر لأسباب دينيه او سياسيه او عنصريه او حربيه او ساديه او بغرض العقاب و لأسباب تانيه كتيره.